**Ministru kabineta noteikumu projekta “Noteikumi par valsts nodevu par energoefektivitātes veicināšanu un energopārvaldības sistēmas ieviešanas kontroles nodrošināšanu (energoefektivitātes nodevu)” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Noteikumu projekts “Noteikumi par valsts nodevu par energoefektivitātes veicināšanu un energopārvaldības sistēmas ieviešanas kontroles nodrošināšanu (energoefektivitātes nodevu)” (turpmāk – Noteikumu projekts) izstrādāts, pamatojoties uz Energoefektivitātes likuma 13.panta trešo daļu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Energoefektivitātes likuma 13.pants nosaka energoefektivitātes nodevu un attiecīgi minētā likuma 13.panta trešā daļa paredz deleģējumu Ministru kabinetam noteikt energoefektivitātes nodevas apmēru, aprēķināšanas, piemērošanas un kontroles kārtību.  Energoefektivitātes nodevas mērķis ir veicināt energoefektivitāti un nodrošināt energopārvaldības sistēmas ieviešanas kontroli. Minētā nodeva ir uzskatāma par energopārvaldības sistēmas ieviešanas kontroles instrumentu energoefektivitātes pasākumu īstenošanā valstij noteiktā mērķa sasniegšanai, t.i., ietaupīt 9896 GWh (līdz 2020.gadam) enerģijas galapatēriņa sektoros. Energoefektivitātes nodevas maksātājs ir komersants, uz kuru attiecināms lielā patērētāja vai lielā uzņēmuma kritērijs atbilstoši Energoefektivitātes likuma regulējumam (komersants, kas uzskatāms par lielo elektroenerģijas patērētāju, kuram elektroenerģijas patēriņš ir lielāks par 500 MWh/gadā) un tam nav iespējams radīt apstākļus (ieviest energoauditu vai energopārvaldības sistēmu) efektīvai energoresursu izmantošanai un realizēt energoresursu ietaupījumu.  Noteikumu projektā ir paredzēts energoefektivitātes nodevu noteikt 7% apmērā no iepriekšējā gadā patērētās elektroenerģijas izmaksām, kas aprēķināta par katru uzņēmuma patērēto megavatstundu, piemērojot Eurostat publicēto vidējo elektroenerģijas cenu rūpniecībā par iepriekšējo gadu (euro/MWh).  Nodevas apmēra noteikšanā tiek izmantots princips, lai nodevas apmērs būtu līdzvērtīgs tam enerģijas un izmaksu ietaupījumam, ko energopārvaldības ieviešanas rezultātā varētu gūt uzņēmums ar izturēšanās maiņas, izglītības un citiem organizatoriskiem pasākumiem, neieguldot būtiskas investīcijas. Saskaņā ar starptautisko pieredzi ar izturēšanās maiņas pasākumiem ir iespējams ietaupīt vismaz 10% no uzņēmumu enerģijas patēriņa. Papildus tam, šāds elektroenerģijas ietaupījuma procents izriet arī no Rīgas Tehniskās universitātes Vides aizsardzības un siltuma sistēmu institūta veiktajā pētījumā “Eiropas Savienības energoefektivitātes direktīvas ieviešanas alternatīvo pasākumu analīze” (2015) (turpmāk - RTU pētījums) minētajiem apsvērumiem par dažādu energoefektivitātes pasākumu īstenošanas sasniegto ietaupījumu noteikšanu.  Attiecīgi nodevas apmērs tiek noteikts atbilstoši 7% no iepriekšējā gadā patērētās elektroenerģijas izmaksām. Līdz ar to uzņēmums ir ieinteresēts ietaupīt enerģijas izmaksas, nevis maksāt nodevu. Jānorāda, ka ieviest energopārvaldību ir izdevīgāk arī tāpēc, ka ieguvums no izturēšanās maiņas un izmaksu samazinājums tupināsies arī nākamajos gados pēc pasākuma ieviešanas.  Turklāt RTU pētījumā veiktajos aprēķinos tiek vērtēts, ka energopārvaldības sistēmas ieviešanas minimālās izmaksas uz vienu uzņēmumu ir 3 500 euro mazajam un vidējam uzņēmumam, bet lielajiem uzņēmumiem vidēji 10 000 euro. Tādējādi piedāvātais nodevas apmērs ir samērojams arī ar energopārvaldības ieviešanas izmaksām.  Tādējādi ar energoefektivitātes nodevas apmēru tiek stimulēts, lai komersants būtu ieinteresēts un tam rastos labvēlīgāki apstākļi energoaudita vai energopārvaldības sistēmas ieviešanā nekā šo prasību nepildīšanas gadījumā. Tāpat ar valsts nodevas noteikšanu tiek novērsta nevienlīdzīgas situācijas iespējamība starp tiem komersantiem, kas ir ieviesuši energoauditu vai energopārvaldības sistēmu un komersantiem, kas to nav izdarījuši. Turklāt pats fakts, ka ir samaksāta valsts nodeva, nenozīmē, ka komersantam turpmāk nav jāpilda likumā noteiktie nosacījumi. Valsts nodevas noteikšanas būtība nav aizstāt energoaudita vai energopārvaldības sistēmas ieviešanu ar valsts nodevas maksājumu, bet stimulēt komersantus izmantot energoresursu efektīvāk un nodrošināt energopārvaldības sistēmas ieviešanas kontroli.  Noteikumu projekts paredz, ka energoefektivitātes nodevu komersants maksā tikai gadījumā, ja tā elektroenerģijas patēriņš ir lielāks par 500 MWh/gadā saskaņā ar sistēmas operatora Ekonomikas ministrijai sniegtajiem ikgadējiem komersantu enerģijas galapatēriņa datiem un tas nav paziņojis par sertificētas energopārvaldības sistēmas ieviešanu, vides pārvaldības sistēmas papildināšanu, energoaudita veikšanu, kā arī attiecīgi par plānotajiem vai ieviestajiem energoefektivitātes pasākumiem un enerģijas ietaupījumu atbilstoši normatīvo aktu prasībām. Energoefektivitātes nodevu maksā tie komersanti, kuriem atbilstoši normatīvajiem aktiem bija pienākums izpildīt Energoefektivitātes likumā noteiktās prasības. Ziņošanas kārtību par sertificētas energopārvaldības sistēmas ieviešanu, vides pārvaldības sistēmas papildināšanu, energoaudita veikšanu, kā arī par plānotajiem vai ieviestajiem energoefektivitātes pasākumiem reglamentē atsevišķi Ministru kabineta 2016.gada 11.oktobra noteikumi Nr.668 ”Energoefektivitātes monitoringa un piemērojamo energopārvaldības sistēmas standarta noteikumi”. Minētie Ministru kabineta noteikumi paredz, ka var ieskaitīt tos enerģijas ietaupījumus, kas iegūti pēc 2014.gada 1.janvāra un par iegūtajiem enerģijas ietaupījumiem ir jāziņo trīs gadus pēc energoefektivitātes uzlabošanas pasākumu vai projekta īstenošanas. Tāpat minētajā noteikumu projektā noteikts, ka par iegūtajiem enerģijas ietaupījumiem ir jāziņo trīs gadus pēc energoefektivitātes uzlabošanas pasākumu vai projekta īstenošanas. Tādējādi arī gadījumā, ja nākamajā gadā uzņēmuma elektroenerģijas patēriņš ir mazāks nekā 500 MWh, ziņošanas par iegūtajiem enerģijas ietaupījumiem pienākums saglabājas.  Energoefektivitātes likuma 1.panta 4.punkts nosaka, ka energoefektivitāte ir energoresursu izmantošanas lietderīguma pakāpe, kas izpaužas kā galaprodukta veida, kvalitātes un kvantitātes samērs ar energoresursu patēriņu. Tādējādi uzņēmumiem nav uzliktas prasības samazināt savu enerģijas patēriņu vai aktivitāti, bet gan apzināt iespējas energoresursu efektīvai izmantošanai un ziņot, kā tās tiek realizētas.  Energoefektivitātes likums paredz pienākumu ieviest energopārvaldību visiem lielajiem elektroenerģijas patērētājiem neatkarīgi no darbības jomas.  Lai būtu iespējams izpildīt Energoefektivitātes likuma 12.panta otrās daļas prasības, Noteikumu projektā ir noteikts, ka elektroenerģijas tirgotājs vai telpu izīrētājs gadījumos, ja tas saskaņā ar normatīvajiem aktiem attiecīgajā jomā ir noslēdzis attiecīgo līgumu, sertificētajā energopārvaldības sistēmā var neietvert apakšlietotāju/ telpu nomnieku (īrnieku) elektroenerģijas patēriņu, ko tas nevar ietekmēt. Attiecīgi Ekonomikas ministrijai ir pienākums kontrolēt noteikto pienākumu izpildi, balstoties uz sistēmas operatora sniegto informāciju. Tāpat Noteikumu projekts paredz iespēju lielajiem elektroenerģijas patērētājam gadījumos, ja tas nodod elektroenerģiju apakšlietotājiem, apliecināt, iesniedzot Ekonomikas ministrijā energoauditora apstiprinātu energobilanci, katram apakšlietotājam nodotās elektroenerģijas patēriņu, kas ir 500 MWh un vairāk. Līdz ar ko šajā gadījumā energopārvaldības ieviešanas pienākums tiks attiecināts uz konkrēto apakšlietotāju. Savukārt lielajam elektroenerģijas patērētājam energoefektivitātes nodeva tiks aprēķināta, ņemot vērā bilancē norādīto paša izlietoto elektroenerģiju.  Ekonomikas ministrija, kas ir energoefektivitātes nodevas administrētāja, veic nodevas aprēķinu, pieņemot lēmumu par energoefektivitātes nodevas piemērošanu. Lai nodrošinātu savlaicīgu Energoefektivitātes likumā noteikto prasību izpildi, Noteikumu projektā paredzēts, ka Ekonomikas ministrija gadījumā, ja lielais elektroenerģijas patērētājs nav iesniedzis informāciju par Energoefektivitātes likumā noteikto pienākumu izpildi atgādinājumu. Energoefektivitātes nodeva tiek piemērota tikai gadījumā, ja lielais elektroenerģijas patērētājs neiesniedz informāciju, kas pierāda, ka tas ir izpildījis Energoefektivitātes likumā noteiktās prasības vai ir izpildījis, bet ar nokavēšanos.  Lai nodrošinātu Energoefektivitātes likuma 13.panta otrās daļas piemērošanu, Noteikumu projektā tiek konkretizēts brīdis, ar kuru tiek uzsākta energoefektivitātes nodevas piemērošana komersantam, kas ieguvis lielā elektroenerģijas patērētāja statusu atbilstoši Energoefektivitātes likumā noteiktajai lielā elektroenerģijas patērētāja definīcijai.  Pēc lēmuma par energoefektivitātes nodevas piemērošanu saņemšanas, komersants veic nodevas nomaksu noteiktajā termiņā lēmumā norādītajā apjomā. Ja komersants nav veicis nodevas nomaksu noteiktajā termiņā, par nodevu maksājuma samaksas termiņa nokavējumu tiek aprēķināta nokavējuma nauda saskaņā ar likumu “Par nodokļiem un nodevām”, t.i., no laikā nenomaksātā pamatparāda 0,05 procenti par katru nokavēto dienu.  Lēmumu par energoefektivitātes nodevas piemērošanu komersantam ir tiesības pārsūdzēt Administratīvā procesa likumā noteiktajā kārtībā.  Atbilstoši Energoefektivitātes likuma 7.panta trešās daļas 2.punktam 90 % no energoefektivitātes nodevas ieņēmumiem tiks pārskaitīti valsts energoefektivitātes fondam, tā pārvaldītājam akciju sabiedrībai “Attīstības finanšu institūcija Altum”. Valsts energoefektivitātes fonda pārvaldnieka pienākumus saistībā ar energoefektivitātes fonda pārvaldīšanu tiks reglamentēti atsevišķos Ministru kabineta noteikumos, pamatojoties uz Energoefektivitātes likuma 7.panta sesto daļu. Akciju sabiedrībai “Attīstības finanšu institūcija Altum” kā valsts energoefektivitātes fonda pārvaldnieka funkciju veicējai minētajos Ministru kabineta noteikumos paredzēts noteikt pienākumu nodrošināt valsts energoefektivitātes fonda rīcībā esošo finanšu līdzekļu uzskaiti un fonda auditu atbilstoši Fonda nolikuma prasībām un līdz katra ceturkšņa pirmā mēneša 15.datumam iesniegt Ekonomikas ministrijā pārskatu par iepriekšējā ceturkšņa periodā realizēto energoefektivitātes programmu, kas finansētas no fonda līdzekļiem, apjomu.  Atbilstoši Energoefektivitātes likuma 10.panta piektajai daļai lielajiem uzņēmumiem pirmais energoaudits jāveic gada laikā pēc uzņēmuma iekļaušanas Centrālā statistikas pārvaldes veidotajā lielo uzņēmumu sarakstā.  Atbilstoši Energoefektivitātes likuma 10.panta otrajai daļai lielo uzņēmumu sarakstu katru gadu līdz 1.decembrim izveido Centrālā statistikas pārvalde, izmantojot uzņēmuma pēdējā apstiprinātā pārskata perioda datus. Uzņēmums tiek iekļauts lielo uzņēmumu sarakstā, ja tas divos pārskata periodos pēc kārtas atbilst lielā uzņēmuma kritērijiem.  Atbilstoši Energoefektivitāts likuma pārejas noteikumu 8.punktam šā likuma 10.panta piektajā daļā minēto pirmo energoauditu lielais uzņēmums veic līdz 2017.gada 31.martam.  Līdz ar to Energoefektivitātes likuma pārejas noteikumi komersantiem, kas atrodas Centrālās statistikas pārvaldes 2016.gadā izveidotajā sarakstā nosaka īsāku energoaudita veikšanas termiņu salīdzinājumā ar komersantiem, kas būs iekļauti Centrālās statistikas pārvaldes 2017.gadā izveidotajā sarakstā.  Ņemot vērā, ka abos gadījumos komersanti atrodas līdzīgā tiesiskā un faktiskā situācijā, kā arī to, ka Energoefektivitātes likuma mērķis ir energoresursu racionāla izmantošana un pārvaldība, savukārt energoefektivitātes nodeva ir līdzeklis, lai minēto mērķi sasniegtu, noteikumu projektā ir noteikts, ka energoefektivitātes nodevu piemēro lielajiem elektroenerģijas patērētājiem, kas vienlaikus ir lielie uzņēmumi, ar 2017.gada 1.decembri. Proti, gada laikā pēc tam, kad uzņēmumi ir iekļauti Centrālā statistikas pārvaldes veidotajā lielo uzņēmumu sarakstā. Savukārt lielajiem elektroenerģijas patērētājiem nodevu piemēro ar 2018.gada 1.aprīli atbilstoši Energoefektivitātes likuma pārejas noteikumu 10.punktā noteiktajam termiņam. |
| 3. | Projekta izstrādē iesaistītās institūcijas | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  un administratīvo slogu | | |
| 1. | Sabiedrības mērķgrupas | Tiesiskais regulējums varētu ietekmēt lielos elektroenerģijas patērētājus Energoefektivitātes likuma izpratnē, gadījumos, ja tam nav iespējams izpildīt Energoefektivitātes likuma 10.panta piektajā, sestajā un septītajā daļā, kā arī 12.panta otrajā, trešajā un ceturtajā daļā noteiktos pienākumus. Proti, no minētajiem pienākumiem izriet prasības sertificētas energopārvaldības sistēmas vai sertificētas un papildinātas vides pārvaldības sistēmas, vai arī energoaudita ieviešanai, kas nodrošinātu nepārtrauktu enerģijas patēriņa izvērtēšanas procesu, kā arī ziņošana par ieviestajiem energoefektivitātes uzlabošanas pasākumiem un to rezultātā sasniegto enerģijas ietaupījumu. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskajam regulējumam prognozējama pozitīva ietekme uz tautsaimniecību. Energoefektivitātes nodevas, kuras pamatmērķis ir veicināt energoefektivitāti, ieviešana uzskatāma kā ilgtermiņa ieguvums no energoefektivitātes paaugstināšanas pasākumiem. Energoefektivitātes pasākumu īstenošana, kas būtībā nozīmē energoresursu efektīvāka izmantošana, padarītu Latvijas tautsaimniecību konkurētspējīgāku, radot jaunas uzņēmējdarbības iespējas, kā arī mazinot enerģijas patēriņu mājsaimniecībās. Tādējādi energoefektivitāte un taupība dotu labumu gan Latvijas tautsaimniecībai kopumā, gan uzņēmumiem un privātpersonām.  Administratīvā sloga palielināšanās ir iespējama komersantam gadījumos, ja tam nav iespējams izpildīt Energoefektivitātes likumā noteiktos nosacījumus. |
| 3. | Administratīvo izmaksu monetārs novērtējums | Nav paredzamas būtiskas administratīvās izmaksas. Ar nodevas maksājuma veikšanu saistītās izmaksas, izmantojot bankas pakalpojumus, nav uzskatāmas par nozīmīgām. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017.gads** | | Turpmākie trīs gadi (*euro*) | | |
| **2018** | **2019** | **2020** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | **553 140** | **2 520 000** | **1 449 000** |
| 1.1. valsts pamatbudžets, tai skaitā ieņēmumi no maksas pakalpo-jumiem un citi pašu ieņēmumi | 0 | 0 | 553 140 | 2 520 000 | 1 449 000 |
| 1.2. valsts speciālais budžets | 0 | 0 | 0 | 0 | 0 |
| 1.3.pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | **553 140** | **2 520 000** | **1 449 000** |
| 2.1. valsts pamatbudžets | 0 | 0 | 553 140 | 2 520 000 | 1 449 000 |
| 2.2. valsts speciālais budžets | 0 | 0 | 0 | 0 | 0 |
| 2.3.pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3.pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3.pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Noteikumu projekts ietekmē valsts budžeta ieņēmumu un izdevumu daļu. Taču šobrīd precīza ietekme uz valsts budžetu nav nosakāma, ievērojot to, ka līdz šim energoefektivitātes nodeva nav piemērota. Turklāt atbilstoši Energoefektivitātes likuma regulējumam minētā nodeva būs maksājama tikai tad , ja komersantam nav iespējams realizēt normatīvajos aktos noteiktās prasības. Tādējādi šobrīd nav precīzi prognozējams komersantu skaits, uz kuru būtu attiecināms nodevas maksāšanas pienākums. Nodevu ieņēmumu apjoms ir atkarīgs no komersantu skaita un tā pieaugums vai samazinājums nav precīzi prognozējams, jo lielā mērā tas ir saistīts ar komersantu spējām nodrošināt Energoefektivitātes likumā noteikto prasību izpildi. Tāpat prognozējamais nodevas apmērs, kura aprēķināšanas metodika ir atkarīga no dažādiem ietekmējošajiem faktoriem, piemēram, tādiem kā vidējā elektroenerģijas tirgus cena (euro/MWh), pārdotās enerģijas daudzums, izmaksas par ietaupīto enerģijas vienību u.c., var būt mainīgs.  Veicot provizoriskus ieņēmumu aprēķinus, prognozējams, ka kopējie ieņēmumi no energoefektivitātes nodevas varētu būt aptuveni 553 140 euro 2018.gadā, ar kuru tiek noteikts pienākums komersantam maksāt nodevu, attiecīgi 2019.gadā plānotie ieņēmumi varētu būt 2 520 000 euro apmērā, bet 2020.gadā kopējie ieņēmumi varētu būt 1 449 000 euro.  Minēto nodevu ieņēmumu aprēķini veidojas, ievērojot šādus apsvērumus:  Atbilstoši AS “Sadales tīkls” sniegtajiem datiem 2014.gadā bija 1149 lielie elektroenerģijas patērētāji, no kuriem 1006 ir mazie un vidējie komersanti, kuru kopējais gada elektroenerģijas patēriņš pārsniedz 500 MWh un 143 komersanti, kas ir lielie uzņēmumi Energoefektivitātes likuma 10.panta pirmās daļas izpratnē, kuru elektroenerģijas patēriņš arī pārsniedz 500 MWh.  Līdz ar Energoefektivitātes likumā noteiktā pienākuma attiecībā uz pirmā energoaudita veikšanu un ziņošanu par ieviestajiem energoefektivitātes uzlabošanas pasākumiem un to rezultātā sasniegto enerģijas ietaupījumu neizpildi līdz 2017.gada 1.decembrim, lielajam uzņēmumam tiek uzsākta energoefektivitātes nodevas piemērošana. Pieņemot, ka attiecīgo uzņēmumu skaits un elektroenerģijas patēriņš būtiski nemainīsies tuvāko triju gadu laikā, pieļaujamais komersantu skaits, uz kuru būtu attiecināms pienākums maksāt energoefektivitātes nodevu noteiktajā apmērā, pirmajā gadā varētu būt ap 10 komersantiem (kas nebūs izpildījuši likumā noteiktās prasības). Šāds pieņēmums balstīts uz to, ka lielie uzņēmumi savlaicīgi jau pirms Energoefektivitātes likuma spēkā stāšanās dienas tika informēti par tiem paredzamo pienākumu attiecībā uz energopārvaldības sistēmas ieviešanu un energoaudita veikšanu, kā arī tika publicēti ieteikumi obligāto energoauditu veikšanai. Tādējādi vairākums lielo uzņēmumu, kuriem ir pieejami lielāki finanšu resursi un kompetence energoauditu savlaicīgai ieviešanai, ir spējīgi veikt minētā pienākuma izpildi. Turklāt energopārvaldības ieviešana ir noteikta kā obligāts kritērijs, lai uzņēmums varētu pretendēt uz obligātā iepirkuma komponentes samazinājumu elektroenerģijas cenai. Papildu tam energopārvaldības un energoaudita ieviešana ir paredzēta projektu iesniegumu vērtēšanas kvalitātes kritērijos darbības programmas Izaugsme un nodarbinātība specifiskā atbalsta mērķa “4.1.1. Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” ietvaros, kas uzskatāms par stimulējošu faktoru ātrākai energopārvaldības ieviešanai. Savukārt turpmākajos gados paredzama šo komersantu kā potenciālo nodevas maksātāju samazināšanās līdz pat 5% no kopējā komersantu skaita, līdz ar to paredzama arī nodevas ieņēmumu samazināšanās.  Nodevas likme tiek aprēķināta 6,30 euro apmērā par katru patērēto megavatstundu, kas ir 7 % no Eurostat publicētās 2015.gada vidējās elektroenerģijas cenas rūpniecībā.  Pieņemts, ka kopējais vidējais elektroenerģijas patēriņš lielajiem uzņēmumiem, ievērojot AS “Sadales tīkls” 2014.gadā apkopotos datus, gadā varētu sasniegt 8780 MWh, kas ir ar nodevu apliekamā bāze. Tādējādi 2018.gadā plānotie nodevu ieņēmumi veidojas atbilstoši šādam aprēķinam:  (8780 MWh × 6,30 euro) x 10 = 553 140 euro.  Savukārt visiem tiem komersantiem, kas saskaņā ar Energoefektivitātes likuma 12.panta pirmo daļu ir arī lielie elektroenerģijas patērētāji, bet kas nav uzskatāmi par lielajiem uzņēmumiem Energoefektivitātes likuma 10.panta pirmās daļas izpratnē, likumā noteiktās prasības jāizpilda līdz 2018.gada 1.aprīlim. Pienākumu neizpildes gadījumā no noteiktā termiņa tiek uzsākta nodevas piemērošana saskaņā ar Energoefektivitātes likuma 13.panta otro daļu. Tādējādi, pieņemot, ka 2019.gadā komersantu loks, uz kuru būtu attiecināms nodevas maksāšanas pienākums, paplašināsies. Ievērojot to, ka Energoefektivitātes likuma 12.panta pirmajā daļā noteiktajiem komersantiem, kas būtībā ir mazie un vidējie komersanti, pirmajā gadā finansiālu apsvērumu dēļ nebūs iespējams savlaicīgi nodrošināt energopārvaldības sistēmas ieviešanu un energoaudita veikšanu, prognozējamais kopējais komersantu skaits 2018.gadā varētu būt ap 800 komersantiem, kuriem tiktu piemērota nodeva. Taču nodevu apliekamā bāze šiem komersantiem salīdzinoši ar lielajiem uzņēmumiem plānojama ievērojami mazāka un pieļaujamais slieksnis, no kura varētu uzsākt budžetā plānojamo kopējo nodevu ieņēmumu aprēķināšanu un izmantot nodevu ieņēmumu prognozēšanai ir 500 MWh. Līdz ar to kopējie 2019.gada ieņēmumi no nodevas veidojas atbilstoši šādam aprēķinam:  (500 MWh × 6,30 euro) x 800 = 2 520 000 euro. Attiecīgi 2020.gadā potenciālie nodevas maksātāji varētu būt ap 460. Tātad ieņēmumi no nodevas plānojami 1 449 000 euro apmērā (500MWh x 6,30 euro) x 460).  Atbilstoši Energoefektivitātes likuma 7.panta trešās daļas 2.punktam 90 % no energoefektivitātes nodevas ieņēmumiem tiks pārskaitīti valsts energoefektivitātes fondam, tā pārvaldītājam akciju sabiedrībai “Attīstības finanšu institūcija Altum”. Attiecīgi 10% no energoefektivitātes nodevas ieņēmumiem tiks nodrošināti Ekonomikas ministrijai izdevumu segšanai, kas saistīti ar energoefektivitātes mērķu sasniegšanas uzraudzību, ziņošanas nodrošināšanai, kā arī enerģijas ietaupījumu datubāzes uzturēšanu.  Izdevumu aprēķins:   1. energoefektivitātes mērķu sasniegšanas uzraudzības nodrošināšana.   Ekonomikas ministrija, ievērojot Ministru kabineta 2013.gada 3.janvāra noteikumos Nr.1 “Kārtība, kādā publiska persona pasūta pētījumus” noteikto kārtību, veiks ārpakalpojumu iepirkumus, t.i., pētījumus, kuri pamato enerģijas ietaupījumu aprēķinus jomās, kurās nav pieejami tieši enerģijas patēriņa mērījumi (nodokļu pasākumi, informatīvie pasākumi u.c. pasākumi, kas saistīti ar enerģijas patērētāju izturēšanos.) Pavisam tiek plānoti 3 pētījumi, kuru kopējā summa sastādīs 30 000 euro (ar PVN 21%)) 2018.gadā. Izdevumu aprēķinā iekļautās izmaksas ir pielīdzinātas līdzšinējo pētījumu izmaksām atkarīgi no nepieciešamajām tehniskās specifikācijas prasībām (patērētais laiks stundās, vienas stundas izmaksa).  2) ziņošanas nodrošināšana Eiropas Komisijai.  Ziņošanas un plānošanas pienākumi Eiropas Parlamenta un Padomes 2012. gada 25.oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK prasību pārņemšanu normatīvajos aktos (turpmāk – EED) un Klimata un enerģētikas politikas satvaru laikposmam no 2020.gada līdz 2030.gadam (KEPS2030) ietver enerģētikas datu apstrādi, aprēķinu un analīzes veikšanu, tai skaitā, ja nepieciešams, stratēģiskā ietekmes uz vidi novērtējuma veikšanu šādiem EK ziņojumu dokumentiem:   * Ikgadējais progresa ziņojums par gūtajiem panākumiem virzībā uz valsts energoefektivitātes mērķi saskaņā ar EED XIV pielikumu; * Augstas efektivitātes koģenerācijas un efektīvas centralizētas siltumapgādes un dzesēšanas izmantošanas potenciāla visaptverošs izvērtējums (ārpakalpojums), kas veicams ik pēc 5 gadiem); * Pēc Eiropas Komisijas Komisijai apstiprinātā parauga izstrādājamā Ilgtspējīgas enerģētikas un klimata stratēģija un valsts energoefektivitātes rīcības plāns.   Lai nodrošinātu minēto dokumentu sagatavošanu, vienlaikus nodrošinot energoefektivitātes nodevas administrēšanu, ko atbilstoši noteikumu projektā noteiktajam veiks Ekonomikas ministrija sākot ar 2018.gadu, nepieciešams finansējums Ekonomikas ministrijas darbinieka atlīdzības nodrošināšanai bez jaunu amatu vietu izveidošanas, dokumentācijas, kas saistīta ar energoefektivitātes pasākumu īstenošanu, izvērtēšanai, energoefektivitātes nodevas aprēķināšanai un piemērošanai, nodevas maksājuma kontrolei, kā arī regulārai uzraudzības koordinēšanai:  2018.gadā – 25 314 euro apmērā;  2019.gadā – 42 000 euro apmērā;  2020.gadā – 44 000 euro apmērā.  3) enerģijas ietaupījumu informācijas sistēmas ieviešana un uzturēšana:  • tehniskās specifikācijas izstrāde (ārpakalpojums) 2019.gadā - 20 000 euro;  • informācijas sistēmai nepieciešamās infrastruktūras sagatavošana (skaitļošanas jauda [serveris], datu glabāšanas un apstrādāšanas iekārtas [disku masīvs, komutācijas iekārtas u.tml.] un nepieciešamās programmatūras licences) 2019.gadā - 40 000 euro;  • informācijas sistēmas izstrāde, ieskaitot integrācijas risinājumu un garantijas uz 2 gadiem 2019.gadā – 120 000 euro un 75 000 euro 2020.gadā (aprēķinā ietverts izstrādātāju darba 375 cilvēkdienas un garantijas apkalpošana, dienas likme 320 euro);  • programmatūras uzturēšana un jaunu izmaiņu pieprasījumi nākamos 2 gadus pēc ieviešanas 2019.gadā 30 000 euro un 25 900 euro 2020.gadā. | | | | |
| 6.1. Detalizēts ieņēmumu aprēķins |
| 6.2. Detalizēts izdevumu aprēķins |
| 7. Cita informācija | Noteikumu projekts paredz, ka energoefektivitātes nodevu maksā reizi gadā līdz nākamā gada 1.maijam, tādējādi pirmais nodevas maksājums valsts budžetā tiks veikts, sākot ar 2018.gada 1.maiju. Attiecīgi 2018.gada valsts budžeta sagatavošanas procesā Ekonomikas ministrija iesniegs Finanšu ministrijai informāciju par valsts budžeta ieņēmumu no energoefektivitātes nodevas prognozi, atbilstoši kurai jaunizveidojamajā Ekonomikas ministrijas budžeta programmā/apakšprogrammā tiks ieplānota dotācija no vispārējiem ieņēmumiem un tai atbilstoši izdevumi. | | | | |

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | 1. Ministru kabineta noteikumu projekts “Noteikumi par kārtību un apmēru, kādā tiek veiktas iemaksas energoefektivitātes fondos obligātā enerģijas ietaupījuma mērķa sasniegšanai un kārtību, kādā tiek izmantoti energoefektivitātes fonda līdzekļi”, nosakot kārtību, kādā tiek izmantoti valsts energoefektivitātes fonda līdzekļi. |
| 2. | Atbildīgā institūcija | Ekonomikas ministrija |
| 3. | Cita informācija | Nav. |

|  |  |  |
| --- | --- | --- |
| VI. Sabiedrības līdzdalība un šīs līdzdalības rezultāti | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai stiprinātu sabiedrības līdzdalības iespējas, 2 nedēļas pirms noteikumu projekta izsludināšanas Valsts sekretāru sanāksmē tas tika publicēts Ekonomikas ministrijas mājas lapā. |
| 2. | Sabiedrības līdzdalība projekta izstrādē | Noteikumu projekts izsludināts Valsts sekretāru sanāksmē, sabiedrības turpmāka līdzdalība tiks nodrošināta atbilstoši Ministru kabineta kārtības rullī noteiktajai kārtībai. |
| 3. | Sabiedrības līdzdalības rezultāti |  |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmē pārvaldes institucionālo struktūru. Jaunas institūcijas netiek izveidotas, likvidētas vai reorganizētas, kā arī noteikumu projekts neietekmē institūciju cilvēkresursus. |
| 3. | Cita informācija | Nav. |

*Anotācijas V sadaļa – projekts šīs jomas neskar.*

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

Vīza: valsts sekretārs J.Stinka

27.02.2017 09:19

3278

I.Grīnberga

67013231, [Ilze.Grinberga@em.gov.lv](mailto:Ilze.Grinberga@em.gov.lv)